Uutiskirje 01/2014 - Aika parantaa
AIKA PARANTAA -UUTISVIESTI Toukokuu 2014
Liikuta mieltä -tempaus 13.5. ja muita kuulumisia Aika parantaa -verkostosta
Kaikki mitä olet aina halunnut tietää tovituesta… - Nyt on hyvä tilaisuus saada vastauksia, ja nauttia samalla mielen ja ruumiin ravintoa keväisen kauniissa ja historiallisessa Lapinlahden sairaalan puistomiljöössä: Aika parantaa -verkosto järjestää kaikille avoimen Liikuta mieltä -tempauksen tiistaina 13.5. klo 16–18 Omenapuutalolla. Ohjelmassa mm. Pop up -runokahvila sekä mieltä ja ruumista liikuttavia ohjelmatuokioita. Tovitohtorin vastaanotolla voit selvittää, löytyisikö omaan tilanteeseesi apua tovituesta – tai voisitko kenties itse ryhtyä tovitukijaksi. Myös aikapankin käyttöön on tarjolla opastusta. Liikuta mieltä -tempaus liittyy löyhästi Kansalaisareenan ym. tahojen organisoimaan Liikuta minua -kampanjaan.Tervetuloa virkistäytymään vaikkapa työpäivän päätteeksi tai muuten vain – myös lapset ovat tervetulleita! Lisätietoja ja tarkemmat tulo-ohjeet Lapinlahden sairaala-alueelle. Jos et pääse 13.5. paikalle, mutta olisit kiinnostunut kuulemaan lisää tovituesta (joko tuen hakijan, tarjoajan tai muun yhteistyön näkökulmasta) voit varata tapaamisajan Tovituvalle Hakaniemeen – laita viestiä aikaparantaa@aikaparantaa.net tai soita 050-3808540/Hanna
MUITA KUULUMISIA Viime vuonna käynnistyneestä Kakspy ry:n ja Aika parantaa -verkoston yhteisestä Tovituki tunnetuksi -hankkeesta tehtiin ensimmäinen tuloksellisuus- ja vaikutusselvitys RAY:lle maaliskuun lopussa. Vuonna 2013 raportoitiin 45 tovitukisuhdetta, kestoltaan yhteensä 240 tovia (eli keskimääräisen tovitukisuhteen pituus oli 5,3 tovia). Tovitukisitoumuksen tehneitä tovitukijoita oli hieman yli 70. Verohallinto päivitti marraskuussa 2013 ohjeensa liittyen mm. aikapankkitoiminnan verotukseen. Vaikka tovituen voidaan pääsääntöisesti tulkita jäävän verotuksen ulkopuolelle, on päivitetty ohjeistus ja siitä käyty julkinen keskustelu vaikuttanut aikapankkitoimintaan hidastavasti ja hankaloittavasti. Uskomme kuitenkin, että se mitä tovituella on tarjota, on tarpeen myös ja erityisesti tässä ajassa. Aika, arvostavat kohtaamiset ja muistutus toivosta yhdistettynä mahdollisuuteen löytää mielekästä, omien arvojensa mukaista tekemistä aikapankista – siinä kiteytettynä tovitukireseptin ainekset. Tovitukijoitten tukitaitojen kehittäminen ja omasta jaksamisesta huolehtiminen on meille erittäin tärkeää. Uusien tovitukijoitten perehdyttäminen ja kaikille tukijoille tarjottava täydennyskoulutus ovat jatkuvasti ajankohtaisia asioita. Tovitukijoilla itsellään on monenlaista osaamista, jota hyödynnetään myös tukijoiden omassa täydennyskoulutuksessa. Parhaillaan on meneillään Keho tietää - toiminnallinen lyhytkurssi, jossa tavoitteena on herkistyä oman kehon antamalle informaatiolle eri vuorovaikutustilanteissa. Syksyllä tovitukijoille on tarjolla mm. kirjallisuusterapeuttinen kasvuryhmä, jossa kootaan voimavaroja ja iloa kirjoittamalla. Jos olet kiinnostunut tovitukijaksi ryhtymisestä tai tukitoiminnan käynnistämisestä paikkakunnallasi, ota yhteyttä.
Yhteistyökuulumisia Aika parantaa -verkosto on lähtenyt kumppaniyhteisöksi Kansalaisareenan Avita kaveria -hankkeeseen, jossa kehitetään tukea vertaisten koulutukseen, työnohjaukseen ja rekrytointiin. Olemme mukana mm. työryhmässä, jossa aiheena on vertaistukijoiden työnohjaus. Hankkeen nettisivuilla paljon lisätietoa aiheesta: http://www.kansalaisareena.fi/avitakaveria/ Olemme myös kuulolla Lapinlahden lähteellä, eli yhteistyössä, jossa kulttuuria, taidetta ja mielen hyvinvointia yhdistämällä tavoitellaan sitä, että Lapinlahden entisestä sairaala-alueesta voitaisiin kehittää kaikille helsinkiläisille ja kaupungissa vieraileville ainutlaatuinen, avoin kulttuurin, taiteen ja mielen hyvinvointikeskus. Lisätietoja: http://lapinlahdenlahde.fi/. Aika parantaa -verkosto on mukana myös Perjantaina 23. toukokuuta 2014, kun Euroopan naapuripäivänä järjestetään rikoksentorjuntaneuvoston Naapuriapu-työryhmän loppuraportin julkistamistilaisuus yhdessä paikallistoimijoiden kanssa Makkaratalossa Helsingissä POP UP ILO:ssa klo 14.00. Muualla Suomessa Aika parantaa -verkosto näkyy seuraavan kerran 24.5. Lappeenrannassa Willikierrätys-tapahtumassa.
Valoa, iloa ja voimia keikkuvaan kevääseen!Hanna KoppelomäkiAika parantaa -verkosto/Tovituki tunnetuksi -hankePuh. 050-3808540aikaparantaa@aikaparantaa.net PS Olethan jo tutustunut Tovi tukea -lehteen?